Paul Smith hefur verið lýst sem klassískum en sérstæðum , jafnvel svolítið einkennilegum hönnuði . Sjálfur segir hann föt sín vera einna líkust því að klæðskerasaumuðu fötin frá Savile Row kölluðust á við stíl Mr. Bean . En hann leggur áherslu á að menn og konur geti keypt sér velsniðin föt með sígildu yfirbragði sem engu að síður hafi yfir sér persónulegan brag sem gefi þeim sinn einstaka stíl . Paul Smith hannar einnig ilmvötn , snyrtivörur og fylgihluti . Hann elskar bækur og honum finnst gaman að opna nýja bók og halda á vit ævintýranna með hjálp höfundarins . Þessi ást hans á bókmenntum varð kveikjan að ilminum Story sem kom árið 2006 . Hann bar þessa hugmynd upp við listræna stjórnandann Alan Aboud og þeim fannst auðvelt að sökkva sér ofan í verkefnið af lífi og sál . Umhverfið sem þeir unnu í hentaði einnig ákaflega vel því skrifstofa Pauls er stútfull af bókum , allt frá sjaldgæfum frumritum til nýjustu teiknimyndasagna . Mynd af Paul Smith sjálfum þegar hann var ungur var notuð í auglýsingaherferðinni þegar Story var sett á markað og það á afskaplega vel við því hann hefur útlit hins námfúsa lúða sem dvelur við lestur og skriftir . En útlitið getur verið blekkjandi . Paul var íþróttamaður á yngri árum og dreymdi um að verða atvinnuhjólreiðamaður . Alvarlegt slys batt enda á vonir hans um slíkt og hann dvaldi sex mánuði á spítala . Þar kynntist hann nemendum í listaskóla í nágrenninu og tal þeirra um Mondrian , Andy Warhol , Kokoshka og Rolling Stone sannfærði Paul um að hann vildi verða hluti af þessari veröld . Þar með hófust landvinningar hans í tískuheiminum og á innan við tuttugu árum varð Paul Smith eitt virtasta nafn tískuheimsins . Fyrsta búðin sem hann setti á stofn opnaði við Floral Street í Covent Garden árið 1979 . Skautleg mynstrin og sniðugir fylgihlutir fyrir karlmenn blésu þá ferskum vindum inn í tísku sem hafði staðnað . Í dag sendir hann frá sér árlega tólf vörulínur þar sem er að finna karlmannaföt , kvenföt , gallabuxur , fylgihluti , ilmvötn , úr , penna og húsgögn . Öll efni sem notuð eru í verksmiðjum hans eru framleidd í Bretlandi , Frakklandi og á Ítalíu og hann er mjög varkár í vali á efnum . Sérstakt einkenni á allri hans hönnun er að einhvers staðar má alltaf reka augun í teinótt vasalok , kraga , fóður eða skraut á hlutum . Paul Smith var einnig ábyrgur fyrir að endurlífga boxer-nærbuxurnar og innleiða fílófaxið í byrjun áttunda áratugar síðustu aldar . Sérstakt einkenni á allri hans hönnun er að einhvers staðar má alltaf reka augun í teinótt-mynstur . Þessi skemmtilega skapandi listamaður selur vörur sínar í þrjátíu og fimm löndum og verslanir hans í Bretlandi eru fjórtán að tölu . Hann leggur sérstaka áherslu á að eiga alltaf fatnað fyrir hávaxna og granna karlmenn , enda er hans eigin líkamsvöxtur þannig . Hingað til hafa tískuhönnuðir litla áherslu lagt á að vinna fyrir þennan hóp svo hann skapaði sér þarna tryggan hóp viðskiptavina . Þrátt fyrir þetta var Paul andvígur þeirri áherslu sem tískuheimurinn lagði á ofurgrannar fyrirsætur og löngu áður en Mílanó og París náðu að bregðast við kvað hann upp úr með að mjónur myndu fljótt fara úr tísku . Veski frá Paul Smith . Hann vakti einnig mikla athygli þegar hann tók upp á því að fela mynd af nakinni konu inni í peningaveski , á ermahnöppum og víðar í þeim munum sem hann hannaði . Eins og gefur að skilja varð það að spennandi og skemmtilegum leik hjá viðskiptavinum og finna felumyndirnar . Paul Smith þykir einstaklega spennandi og líflegur hönnuður sem hefur lag á að aðlagast tíðarandanum og vera á undan samtímamönnum sínum . Paul var aðlaður af Bretadrottningu árið 2001 . Verslanir hans eru hannaðar í klassískum breskum stíl og þykja bera allt yfirbragð yfirstéttarinnar sem kann að meta formfögur snið , fágun og virðuleika .